**Predkladacia správa**

 Návrh nariadenia vlády Slovenskej republiky, ktorým sa ustanovuje výška sadzby na jednu hodinu osobnej asistencie a výška peňažného príspevku na opatrovanie predkladá Ministerstvo práce, sociálnych vecí a rodiny Slovenskej republiky v súlade s Plánom legislatívnych úloh vlády Slovenskej republiky na rok 2019.

Návrh nariadenia vlády bol vypracovaný na základe splnomocňovacieho ustanovenia § 42 ods. 7 zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (ďalej „zákon o kompenzáciách“), podľa ktorého môže vláda Slovenskej republiky ustanoviť nariadením výšku sadzby na jednu hodinu osobnej asistencie a výšku peňažného príspevku na opatrovanie vždy k 1. júlu.

Výšku peňažného príspevku na opatrovanie ustanovuje § 40 ods. 7 až 10 zákona o kompenzáciách v závislosti od toho, či opatrovanie vykonáva fyzická osoba, ktorá poberá niektorú zo zákonom ustanovených dôchodkových dávok, resp. ju nepoberá (v tzv. produktívnom veku), v závislosti od počtu opatrovaných fyzických osôb s ťažkým zdravotným postihnutím a od rozsahu poskytovaného opatrovania. Návrhom nariadenia vlády Slovenskej republiky sa zvyšuje výška peňažného príspevku na opatrovanie v súlade s programovým vyhlásením vlády Slovenskej republiky na roky 2016 až 2020, v ktorom vláda prijala záväzok priaznivejšie upraviť podmienky pri peňažnom príspevku na opatrovanie a to najmä zvýšiť jeho výšku pre všetky skupiny poberateľov tak, aby sa jeho výška do roku 2020 pri poberateľoch v produktívnom veku priblížila k výške čistej minimálnej mzdy. Pri poberateľoch poberajúcich niektorú zo zákonom ustanovených dôchodkových dávok je výška peňažného príspevku na opatrovanie ustanovená v polovičnej výške zodpovedajúcej výške peňažného príspevku pre opatrovateľov v produktívnom veku s rovnakým počtom opatrovaných, ako aj rovnakým rozsahom poskytovaného opatrovania.

Návrhom nariadenia vlády Slovenskej republiky sa súčasne zvyšuje sadzba na jednu hodinu osobnej asistencie, ktorá slúži na výpočet výšky peňažného príspevku na osobnú asistenciu.

Účinnosť sa v súlade so zákonom o kompenzáciách navrhuje od 1. júla 2019.

Predkladaný návrh nariadenia vlády Slovenskej republiky v súlade s doložkou vybraných vplyvov bude mať negatívny vplyv na štátny rozpočet, konkrétne na kapitolu Ministerstva práce, sociálnych vecí a rodiny Slovenskej republiky v celkovej výške 17 249 678 eur v roku 2019. Ide o zvýšenie rozpočtových výdavkov kapitoly Ministerstva práce, sociálnych vecí a rodiny Slovenskej republiky určených na vyplácanie kompenzácií sociálnych dôsledkov ťažkého zdravotného postihnutia poskytovaných podľa zákona o kompenzáciách.

Predkladaný návrh nariadenia vlády Slovenskej republiky bude mať pozitívny sociálny vplyv a nebude mať vplyv na podnikateľské prostredie, na životné prostredie, na informatizáciu, na služby verejnej správy pre občana, ani na manželstvo, rodičovstvo a rodinu. Analýza vplyvov na štátny rozpočet a analýza sociálnych vplyvov je obsiahnutá v priloženej doložke.

Návrh nariadenia vlády Slovenskej republiky nie je predmetom vnútrokomunitárneho pripomienkového konania.